اسلام آباد (اے پی پی) صدر مملکت ڈاکٹر عارف علوی کشمیری تا بدل مفروک مخ تفی ءِ کننگ نا درشانی ءِ کرسا پارینے کہ مقبوضہ کشمیر نا الس ءِ تنیا الیپنہ، اوفتا اخلاقی ، سیاسی و سفارتی مخ تفی ءِ برجاتخنہ، پاکستان نا سرسہب سفارتکاری نا سوب آن اقوام متحدہ نا سیکرٹری جنرل، انسانی حق انا جہانی تنظیمک،چین، ترکی و سعودی عرب تون اوار ایلو سنگت ملک آک کشمیر نا ویل آ پاکستان نا موقف نا مخ تفی ءِ کرینو، سلہہ بند فوج و پاکستانی قوم دہشت گردی نا نرزوری اٹ مقابلہ ءِ کریر ہراڑااوفتے خراج تحسین پیش کیوہ، اوغانستان اٹی امن کن امن معاہدہ اہم ءُ گام اسے، پاکستان اوغانستان اٹی امن نا خواہندار ءِ۔ سی پیک آن ڈیہہ ٹی شونداری و شونہالی نا پوسکن آ دور بناکرینے، کورونا غان پد ہم پاکستان نا زرگزرانی ٹک آک مثبت کنڈآ ہِننگ ءُ۔ حکومت نا پامدار پالیسی و قوم انا کمک اٹ کورونا دین انا برخلاف سرسہبی ملا۔ تدوک آ اِرا سال اٹی حکومت و قوم وڈی خوری نا برخلاف علم بڑزکرے۔ داخیال آتا درشانی ءِ او 73 می یوم جشن آزادی نا مرکزی دود آن تران کرسا کرے۔
